section_heading: Radnja
paragraph_text: Nakon toga sklapa partnerstvo sa svojim bratom Vitalijem (Jared Leto), ali je očito da Vitalija peče savjest zbog posla. Prije nego što započinje ozbiljnu karijeru, na sajmu oružja prilazi Simeonu Weiszu (Ian Holm), vremešnom prodavaču oružja, s poslovnim prijedlogom. Weisz ga odbija, uzevši ga za amatera. Kaže Yuriju da ne prodaje samo oružje, nego bira i strane u ratovima; Yuri je zbunjen jer je Simeon prodao oružje objema stranama u ratu Irana i Iraka. Simeon mu kaže da želi da obje strane izgube. Yuri zadržava svoje višestruke identitete i papire u sigurnosnom kontejneru. Počinje malim poslom i počinje prodavati izraelske uzije i M-16 puške koje je američka vojska ostavila nakon Libanonskog rata 1982. Prodaje ih objema stranama u ratu; Izraelci proizvode oružje za kupce muslimane, fašistima prodaje metke koje su proizveli komunisti, ali se ne svrstava ni na jednu stranu. Kaže da nije htio prodati Osami bin Ladenu, ne iz moralnih razloga, nego jer su tada njegovi čekovi uvijek bili bez pokrića. Podmićuje američku vojsku da zažmiri na prodaju njihova starog oružja, preko kontakta, pukovnika Southerna. Pukovnikovo lice se nikada ne vidi, ali zato jesu njegova odličja i činovi, a Yuri kaže da su "mita" za njihove "privatne ratove". Dok mu raste reputacija, Yuri (kao pripovjedač) govori o svom drugom incidentu s Jackom Valentineom (Ethan Hawke), agentom Interpola kojeg ne može podmititi, rijetkog poštenog policajca. Yuri kaže, "Iako je znao da kršim zakon, ne bi ga prekršio sam..." U filmu se prvi put susreću na brodu Kristol, na kojem Yuri krijumčari pošiljku oružja, uključujući kalašnjikove. Prima poziv da su ga vlasti otkrile; mijenja ime broda u Kono (ime provincije u Sierra Leoneu bogate dijamantima), i koristi francusku zastavu koju postavlja poprijeko da izgleda kao nizozemska, dok prvi susret s Valentineom glatko prolazi u Orlovljevu korist. Yuri se pokazuje kao jako inteligentan čovjek, tečno govori nekoliko stranih jezika i zna mnogo o političkoj i gospodarskoj situaciji u svijetu.